Pasaules filozofijas diena
2025-11-20
20. novembrī dienas garumā: X platformas filozofiskā akcija #orākuls2025
LU Humanitāro zinātņu fakultātes Filozofijas un ētikas nodaļas pasniedzēji un studenti rīko akciju “Orākul, Orākul, saki man tā …”, aicinot ikvienu uzdot jautājumus par to, kas neliek mierā – par aktualitātēm, filozofiju, pasaules iekārtojumu vai ikdienas sarežģījumiem.
Līdz 19. novembra plkst. 23.59 aicinām ikvienu interesentu iesniegt savus jautājumus:
izmantojot tēmturi #orākuls2025 platformā X;sūtot savu jautājumu uz e-pastu – orakuls.filozofija@gmail.com ar tematu “Orākuls”.
Atbildes uz iesniegtajiem jautājumiem tiks publicētas platformā X profilā @Orakuls1. Tāpat atbildēm varēs sekot līdzi LU HZF Instagram kontā (@hzf_lu).
20. novembrī plkst. 19.00: žurnāla “Tvērums” rīkotais filozofijas dienas lasījumu vakars
Žurnāls Tvērums organizē lasījumu vakaru “Filosofs ienāk krogā…”, kultūrbārā Labietis.
Iecerēts neformālā gaisotnē dalīties ar sev nozīmīgiem, sarežģītiem, iedvesmojošiem un arī citas sajūtas raisošiem filozofu tekstiem – seniem, mūsdienīgiem, pašmāju un citzemju, šādi aktualizējot un svinot domas skaidrību (vai tikpat labi arī nereto neskaidrību un sarežģītību), gudrības tikumu un nepieciešamību lasīt un jēgpilni sarunāties.
23. novembrī plkst. 19.00: LU HZF filozofijas studentu organizētais filmu vakars
Filozofijas studenti aicina uz filmu vakaru kultūrbārā “Aleponija”. Vakaru atklās filozofijas studenti, rādot sagatavoto video “Saruna kustībā. Filozofija šodien”, kurā tiek meklētas atbildes uz jautājumu, ko nozīmē nodarboties ar filozofiju mūsdienās.
Pēc video LU HZF pasniedzēji sniegs īsu ievadu par Ludvigu Vitgenšteinu, un pēc tam sekos eksperimentālās dokumentālās filmas Wittgenstein Abecedarium (2022) demonstrācija. Pateicamies Džefrijam Hālam (Jeffrey Hall) par iespēju demonstrēt filmu!
Filma angliski, bez tulkojuma.Dalība – bez maksas.
